《题曹提领湘灵庙闻乐见灯诗卷》
元代·许谦

重华陟遐方，马毙车折轴。娥英失所天，往殉行且哭。

黛凝衡山云，泪染湘江竹。夫君不可见，异穴叹同谷。

庙食三千年，境土惠徼福。事久竟忘哀，幻化惊耳目。

音响钧天和，光景清夜烛。谁能写新声，如彼涓在濮。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。